**Gázpalackok tárolása, használata biztonságosan!**

A leggyakrabban használt PB-gáz-palackban nagy nyomáson folyékony a gáz, általában 11,5 és 23 kilogrammos alumíniumpalackokban lehet velük találkozni. A gáz térfogata hő hatására hirtelen növekszik meg a palackban: egy Celsius-fok hőmérséklet-emelkedés 7 bar nyomásemelkedést jelent. Egy lakástűznél, égő garázsnál, ahol a nyolcszáz Celsius-fokos hőmérséklet sem ritka, akár egy perc alatt is elérheti azt a nyomásértéket a gáz, ami szétfeszíti a palackot és robbanást okoz.

 Éppen ezért nagyon fontos, hogy ha olyan épület gyullad ki, ahol gázpalackok vannak, a 112-es segélyhívó számon a tűz bejelentésekor említsük meg a palackokat is.

 Gázpalackot csak hivatalos helyről szabad beszerezni. Csak olyan palackot vegyünk, amelyiknek ép a szelepe és zárófóliával van lezárva. Az illegálisan árult palackok gyakran túl vannak töltve, emiatt még robbanásveszélyesebbek. Az illegálisan töltött gázpalackok veszélyt jelenthetnek a felhasználókra és környezetükre nézve is. A legbiztonságosabb, ha szakemberre bízzuk a gázpalackkal működő készülék beszerelését és javítását.

 Mindegy, hogy otthoni tűzhelyre, vagy kerti grillre kötjük a gázt, a legfontosabb, hogy ezeket a palackcsere előtt kapcsoljuk ki, a palackot pedig zárjuk el. Csak a palackhoz készült pentánálló gumitömítést és tömlőt használjuk. Minden palackcserénél új tömítést kell használni. Csere közben pedig tilos dohányozni vagy nyílt lángot használni. A gázkészülék és a palack között egy nyomáscsökkentőnek (reduktornak) kell lennie, ezt ne iktassuk ki. Saját kezűleg csak a palackcserét végezzük el, a gázkészüléken szükséges minden egyéb javítást bízzunk szakemberre. A palackcserénél ne használjunk olyan fogót, amely megrongálhatja a tömlőt, vagy a nyomáscsökkentőn a hollandert, a legjobb, ha egy 27-es villáskulcsot használunk. Személyautóban egyszerre két palackot vihetünk, ezeket pedig jól rögzítve a csomagtérben kell elhelyezni.

 Sok helyen használnak palackos gázt, az ezekről működő kerti grillek is egyre népszerűbbek. A gázpalackban lévő gáz nehezebb a levegőnél, ezért nem szabad pincében használni, mert ha szivárog, leülepszik, és könnyen robbanáshoz vezethet. Padlástérben is tilos ezeket használni, hiszen nyáron itt a hőmérséklet és ezzel a palackban uralkodó nyomás is megnövekszik.

 A palackon körbefutó egy, két vagy három vörös színű csíkból lehet következtetni a palack falvastagságára.  Egy vörös csík esetén 3,3 milliméter, kér csík esetén 2,5 milliméter, három csík esetén pedig 2,3 milliméter a palack falának a vastagsága. Minél könnyebb egy palack, annyival kevésbé ellenálló.

 Ha kicseréltük a palackot, a tömlő és a palack csatlakozási pontjához fújjunk szivárgást ellenőrző sprayt, vagy kenjünk mosogatószeres, szappanos vizet. Ha buborékok keletkeznek, szivárog a gáz, ne használjuk a gázkészüléket, ne használjunk nyílt lángot a gázpalack közelében, illetve szellőztessünk, amíg meg nem szüntettük a szivárgást. A palack ne legyen 40 Celsius-foknál melegebb helyen. Kerüljük a házilagos megoldásokat, jellemzően ezek végződnek tragédiával. Használat után mindig zárjuk el a palackot. Az üres palackot minél előbb vissza kell vinni a cseretelepre, mivel veszélyes hulladéknak minősül, így nem szabad se kidobni, se illegális hulladéklerakóban elhelyezni. Emiatt az üres palackot hosszú távon otthon se tároljuk, inkább adjuk le.

Szombathely, 2022.